
Vvod. 

Duha  oprosti  mi  vezi 
in  mladih  me  otmi  strasti, 
naj  v  delu  za  Te  duh  moj  ves 
se  prenovi! 

Srce  človeških  želj  izmij, 
nagone  divje  v  njem  zatri, 
naj  plane,  ko  vrh  gore  kres, 
plamen  moči! 

Saj  jaz  iz  Tvoje  sem  prsti 
le  črv,  ki  v  veke  naj  trpi; 
trpeč  proslavljam  vesinves 
—  up  svojih  dni!  .  .  . 

O  sanj  bogastvo,  mladih  let 
načrtov  drznih,  smela  pesem, 
ki  cele  te  izpel  še  nisem, 
dasi  že  sad  rodi  mi  cvet. 

Ko  rdeča  nit  iz  roda  v  rod, 
nesmrtna,  kakor  stvarnik  nje  je, 
iz  njega,  zopet  k  njemu  vreje, 
v  vseh  ista,  vselej  in  povsod  .  .  . 

In  eni  zovejo  jo  um, 
in  drugi  duševno  življenje, 
jo  tretji  kličejo  stremljenje, 
pravzrok  in  voljo  in  pogum. 

Človeštva  grb  iz  prvih  dni; 

po  njej  smo  z  Večnostjo  si  v  rodi, 

ki  rekla  je  nebitju :  bodi, 

in  rekla  duši :  ne  umri !  .  .  . 

Kes. 

Noe  pokojna,  sanj  gospa, 
moje  hiše  ne  pozna, 
mir  poti  ne  ve  do  nje 
išče  jo  sam  Bog  ve  kje! 

Le  on,  ki  ni  mi  mil  ne  drag, 
prihaja  redno  na  moj  prag, 
na  pragu  gost  neljub  sedi, 
pokoja  v  hišo  ne  pusti. 
Zapira  k  luči  moj  pogled, 
odganja  solnce  z  mojih  gred. 
Kjer  on  sedi,  radosti  ni, 
in  solza  se  ne  posuši. 
Vzdržala  ni  ga  noč  temna, 
zavela  ni  ga  ros  megla, 
ves  nepoklican  zloben  svat 
ne  gane  se  od  mojih  vrat.  .  . 

Kako  si  grd,  sovražni  pes 
v  zvestobi  mračni  —  kes! 

Nedolžnost. 

v  svetišče  mračno  svetih  sanj 
ni  dahnil  še  nemir  brezdanj, 
ni  dahnil  britkih  še  resnic, 
oskrunil  ni  boginji  lic. 

Vsa  lepa  v  lilijah  sedi, 

lasje  ko  noč,  ko  dan  oči; 

nje  lica  kri,  in  ustnic  slaj 

ne  ve  za  izgubljeni  raj. 

Drhteč  poklekajo  pred  njo 

želje  nemirnih  src,  z  boljo 

poljubljajo  prah  samo  nog, 

ne  upajo  si  njenih  rok.  .  . 

—  —  —  —  —    —  misterij  svet! 

Moliti  moram  te,  to  vem, 
ljubiti  te,  ne  smem,  ne  smem!  .  . 


—  11 


Similis  pelicano. 

Vse  moste  za  vSeboj 

podrem, 
vse  phive  za  seboj 

požgem, 
da  prav  nobena  ne  sledi 

me  zmot 
v  solza  nasičeni  pokoj 
od  tod! 

V  bolest  in  britki  kes 

odet, 
samoti  vdan  in  zvest 

do  sivih  let 
svoj  si  vtrpim   „magnificat", 
„Sem  siv 

in  čist,  od  solz  umit 
in  v  upih  —  živ!" 


Iz  nižin. 

že  je  vgasnil  solnčni  svit, 

vgasnil  dan, 
nad  zemljo  v  temo  ovit 

plava  duh  teman. 

Iz  oči,  ko  noc  temnih 

padajo  solze, 
njim,  ki  spijo  v  težkih  snih, 

na  glave. 

Dušam  temni,  mrzli  jad 

umiri ; 
srce  bolno  zadnjikrat 

zaihti,  zaspi.  .  . 

Kakor  ptice  splašene 
nad  morja  planjo, 
duše  spejo  spašene 
pod  nebo.  .  . 

Še  nad  mojo  glavo  zlij 
duh  temin 
eno  solzo,  me  otmi, 
v  veke  iz  nižin!  .  .  . 

Jesen. 

Rosi  z  oblakov,  celi  dan  rosi 
in  kaplja  z  vej,  in  listje  odletuje; 
nagote  glej,  dobrava  se  sramuje 
snežene  čakajoč  odeje  —  spi. 

Zaprl  bi  v  dolge  sanje  rad  oči, 
dotlej,  da  mraz  v  naravi  odkraljuje, 
dotlej,  da  v  bilju  nova  moč  zapluje, 
dotlej,  da  se  srce  upokoji ! 

Tako  je  žalosten,  zapuščen  ves 
življenja  mojega  samoten  pot ! 
Polašča  stud  se  me,  polašča  kes. 

Ko  me  zalotil  je  vihar  in  mraz 
nenadoma,  ker  nisem  hrast  bil  jaz, 
postal  sem  žrtev  in  igrača  zmot ! 

Sreča. 

že  noc  je  vstala,  tiha  gre 
in  solzna  čez  temno  polje.  .  . 

Iz  mračnih  kdo  te  je  grobov 
priklical  v  moj  samotni  krov? 

Položil  sem  na  grob  ti  križ : 

,,Vsak  zemski  up  —  menljiv  drobiž". 

Nocoj,  neverna,  živa  spet 
vznemirjat  hodiš  me  na  svet. 

Moj  svet,  s  solzami  obsajen, 
s  pelinom  grenkim  ograjen, 

da  vanj  ne  sme  več  slast  sveta, 
da  vanj  radost  ne  gre  srca! 

Nezvesta,  vendar  ko  kdaj  prej 
Ahasver  v  dom  te  jemlje,  glej, 

saj  dasi  raniš  in  slepiš, 

v  vseh  srcih,  v  časih  vseh  živiš ! 

Prepozno. 

(Po  Francois  Copee-ju). 


Sem  prosil  grlico :  prinesi 
ji  bilja,  ki  Ijubav  vzbudi; 
pod  indskimi  cvete  nebesi 
s  prečudno  sladkimi  čudesi 
Golob  golči :  ne  znam  poti ! 


_f 


Dejal  sem  orlu :  dvigni  krila, 
po  žarek  vspluj  v  nebesni  hram, 
da  duša  se  ji  bo  vstalila, 
da  malo  vsaj  me  bo  ljubila  — . 
Veli  mi  ptič  :  poti  ne  znam ! 

Ti  čuj  kragulj  me,  iz  srca  mi 
izruj  nje  sliko,  njen  obraz, 
ki  ljubim  ga  s  strasti  solzami, 
da  pozabljenje  mir  spet  da  mi  — . 
Hrešči  kragulj :  prešel  je  čas !  .  .  . 

Slika. 

Samoten  ptič  nad  poljem  krili, 
otožnost  se  v  srce  seli  — 
Obstal  je  potnik  na  križpotju, 
ne  ve  nazaj,  naprej  poti.  .  .  . 
Obstal  je  tožen  ob  križpotju, 
nad  njim  samoten  ptič  visi, 
in  kakor  on,  nič  več  ne  išče, 
ne  joče  in  ne  hrepeni.  .  .  . 


stara  pesem. 

s  tresočimi  rokami  sem 
v  spanji  te  iskal  ob  sebi, 
in  s  sladkimi  solzami  sem 
presanjal  vso  noč  o  tebi! 

In  mamica  praša :  Moj  sin,  moj  sin, 
kaj  niso  ti  lica  več  rdeča, 
katera  te  tare  bolečin, 
katera  rana  skeleča? 

O  mamica,  ne  izprašuj  ! 
Še  njej  se  ne  morem  odkriti ! 
Ko  ljubi  sin,  je  materi  tuj, 
to  treba  je  vse  —  ugeniti !  .  .  . 

Svarilo. 

Gre  blisk  ognjen  iz  temnih  plasti 
oblačnih  v  doline  mračne  — 
ko  vdarja,  dolina  in  gora  gori. 
Kaj  delaš  zdaj  ti  ? 

Na  okno  si  naslonila  glavo, 

in  vetru  v  objem  predala  telo 

in  sanjaš  v  blisk  in  sanjaš  v  temo, — 

v  napetih  je  nedrih  srcu  tesno.  .  . 

Ne  sanjaj  v  vihar, 
ki  zloben  je  svat, 
prišel  je  rezedo 
raz  okno  pobrat.  .  . 

Prišel  je,  da  v  kali  tvoj  raj  umori, 
varuj  se  strasti  — ,  varuj  se  strasti! 

Pomladnja  noč. 

Zelen  je  log  in  gozd  in  gaj, 
zelena  posejana  njiva, 
veselih  delavcev  je  živa  — 
moj  maj,  moj  zlati  maj  ! 

Pomladnja  noc,  .  .  .  prelestne  sanje 
nad  mlado  pnejo  se  planjo  ; 
zvezdice  vtripljejo  samo, 
opojne  rože  zrejo  nanje. 

O  noč,  o  noč,  simbol  srca, 
vsemirnega  v  obilju  sreče ! 
Na  prsi  me  privij  kipeče, 
da  duh  ves  tvoj  pokoj  spozna. 

So  željne  sladkih  sanj  oči, 
srce  pokoja  večnožejno.  .  . 
Uteši  žejo  to  brezmejno, 
o  noč  z  žarečimi  očmi ! 

Jutro  Rojstva. 

z  meglo  jutro  mlado  vstaja 
pojejo  zvonovi  vanj  : 
O,  kdor  spiš  še  se  otresi 
teme  nočne,  nočnih  sanj! 

Z  mlado  grozo  te  prešini 
glas  kličočega  z  neba: 
Dolgo  hodil  si  z  drugovi, 
danes  hodiva  sama! 

Mojih  vzornih  potov  črto, 
premišljuj,  srce  mi  daj  ! 
Ti  od  danes  si  do  jutri, 
jaz  sem  večen  vekomaj  ! 

Božičnica. 
I. 

Nocoj  je  zemlja  katedrala, 
prostoren,  jasen  dom  miru, 
kjer  ni  krivice  ne  joku; 
beseda  je  meso  postala  — 
Nocoj  je  zemlja  katedrala, 
prostoren,  jasen  dom  miru.  .  . 

A  ni  ga  v  mojem  srcu  tu. 

V  temo  je  noga  mi  bežala, 
v  obupu  duša  drgetala 
vsa  polna  grenkega  sramu. 

Dokler,  da  niste  kakor  deca, 
ne  vnidete  v  kraljevi  dom  ! 

V  temo  brezglušno  srce  ječa: 
daj  mir  in  vzemi  dvom ! 

II. 


Jaz  grem  na  pot,  na  daljno  pot, 
tja  v  mesto  Betlehem  — 
Vse  mesto  spi,  kaj  da  bedi 
hlev  samcat  sam  ob  njem  ? 

In  hodim  truden  mimo  koč 
in  mimo  mest,  vasi. 
Težke  so  noge,  in  srce 
tisoč  mori  reči. 

Vso  žalost,  mrak,  obup  in  strah 
sem  vzel  seboj. 
Ce  me  zavrgel  bodeš  Ti, 
kam  denem  se  nocoj  ? 

Vse  mesto  spi,  kaj  da  bedi 
hlev  samcat  sam  ob  njem? 
Jaz  grem  na  pot,  na  daljno  pot 
tja  v  mesto  Betlehem !  .  .  . 

Velika  noč. 

Vihar  je  Vsesilnega  stopal  mimo 
in  je  skale  odprl,  odpečatil  grobove, 
odrešil  v  teminah  mroče  rodove 
in  z  lučjo  pregnal  napuh  in  temo. 

Kot  blodnica  solzna  pred  Tabo  drhti 
v  življenja  viharjih  utrujena  duša  .  . 
Povest  betlehemske  Matere  sluša, 
na  njenih  grudih  ihti,  slavi.  .  .  . 


Refleksije, 

Sidera  cadentia. 
I. 

Nemir,  nestalnost,  dvom,  obup, 
nemoč  v  resnice  dušah  lačnih, 
—  trpljenja  sitih  — ,  v  srcih  mračnih 
zavisti  blede  jedki  strup. 

In  eden  slep  je,  drugi  glup, 
in  tretji  za  fantomi  v  zračnih 
višavah  plava,  ta  v  temačnih 
je  beznicah  prijatelj  kup. 

O  doba  padajočih  zvezd  .  .  .  , 
ti  naša  prosvetljena  doba ; 
bahata  laž  in  bol  do  groba! 

Do  groba?  „Slej  itak  ni  cest!" 
O,  ne,  še  dalje  seže  zloba, 
ki  ji  je  blatiti  —  prelest! 

II. 


Krvav,  pobit  trpin  na  cestnih  tleh; 
mogotec  mimo  gre,  prodre  berača, 
na  tleh  k  nebesom  zdaj  pogled  obrača: 
moj  Bog,  moj  Bog,  je  li  živeti  greh? 

Kdo  meni  zanj  se?  Cuj,  razkošen  smeh, 
vsa  polna  gostov  svetla  je  palača, 
ki  jim  življenje  lepa  je  igrača: 
moj  Bog,  mon  dieu,  saj  ni  živeti  greh ! 

Samotno  kam  življenje  hrepeniš  ? 
Kje  moje  misli  mlade,  kje  ste  bile? 
Kaj  smoter  moj?  Li  Venera  li  križ? 

So  sanje  pustnih  sem  me  zapustile: 
v  beraču,  zdi  se  mi.  Ti  sam  ležiš, 
ki  so  na  križ  Te  množice  pribile!  .  .  . 

Izpovedi. 
I. 

Besed  dovtipnih  kdaj  bogat 
in  pesni  polen  gibkozračnih, 
postal  sem  žrtev  misli  mlačnih, 
njih  pust  in  suhoparen  svat. 

Tako  je!  Cvet  ima  pomlad 
in  julij  bliske  v  dneh  oblačnih ; 
se  meni  v  žitja  dnevih  m.račnih 
osul  je  cvet,  rodil  ni  sad ! 

Prezgodaj  sem  bil   „star''  postal; 

ni  naglica  nikoli  prida, 

ko  hipno  v  teku  več  ni  tal. 

O,  polen  v  starosti  je  stida, 
kdor  bil  si  je  za  zgled  izbral : 
finale  žalostni     -  Ovida. 

II. 


Bog  ve  da  se  ne  hvalim,  a  v  življenju 
doslej  manj  glajen  bil  sem,  ko  tepen! 
Poskušnje  element  je  pač  plamen, 
in  je  li  velik  on,  ki  ni  v  trpljenju? 

Se  Oni,  da  dozorel  bi  vstajenju 
je  bil  pribit  na  križ,  v  zemljo  vsajen 
in  v  boli  nadčloveški  osamljen, 
prepuščen  smrtnega  strahu  drhtenju! 

Sem  li  zlato?  Naj  v  ognju  se  včisti! 
Sem  zmes  le  blatna,  bolje  da  zgorim, 
dovolj  brez  mojih  je  v  ljudeh  strasti ! 

Neplodovit  pepel  vendar  gnoji ! 
Prijatelji,  na  mlade  trate  ž  njim 
iž  njega  bolje  naj  rasto  kali!  .  .  . 

Sentimentalnost ! 

Rož  sem  rdečih  si  vsejal, 
vinsko  trto  sem  sadil. 
Pelin  rože  je  pregnal, 
mraz  vinike  zamoril. 

Več  pogrešal  sem,  ko  vžil, 
tudi  to  bi  bil  prestal  .  .  . 
Vero  vase  sem  zapil, 
kdo  mi  bode  vero  dal? 

Epitaf. 

Molitve  v  strasti  pokopanih 

src,  Večni  čuj, 
in  vseh,  teminam  se  prodanih 

smiluj,  smiluj  ! 
Obličje  s  križa  nagni  nanje 

v  večer  gorja; 
zavedle  so  jih  svetne  sanje 

—  in  jad  srca! 

Ob  smotru. 

Kakor  orel  vrh  planine 
drzen  bode  moj  usmev. 
Kakor  slavčji,  sladek  bode 
moj  visoki  spev  — 

Ali  kakor  biser  skrito, 
čuval  bom  zavest: 
kaj  do  sreče  krivih  moral 
sem  hoditi  cest! 

Prej  in  sedaj. 

Čemu  matrike  in  zapisi 
uradni,  vestnih  naših  dni! 
Na  boljšem  čas  moj  vendar  nisi, 
ko  prej,  zdaj  več  se  nas  zgubi.  . 

Bolečina. 

Kaj  je  tvoje  bistvo  bolečina? 
Strast  ti  mati,  oče  je  napuh, 
stvarnik  tvoj  je  izgubljeni  duh, 
dol  solza     -  je  tvoja  domovina 

Ponos. 


Kdo  bogatejši  je  od  mene, 
ko  svojim  sanjam  se  predam: 
sejal  sem  temo  —  solnce  žanjem, 
sejal  cesto  —  za  polen  hram! 

Materi. 

Tvoje  britke  solze  mati, 
kteri  naj  bi  sin  preštel? 

Več  mi  nisi  mogla  dati: 
ljubil  sem  te  in  umel! 

Svoji  ženi. 


Ko  tica  golob,  je  moja  Ijubav, 

boječa  in  skromna, 

ko  morje  ogromna 
in  verna,  ko  matere  hčeri  pozdrav. 

Prstan. 

Jungit  amantes. 

Picinelli  (Horac.) 

Mejnik  dveh  dob:  rož  in  jeseni, 
ljubezni  zvest  simbol  blestiš, 
dve  duši  v  eno  pretopiš 
v  sladkosti  in  britkosti  eni. 

In  zdaj  se  trs  mi  vinski  zdiš, 
ki  sad  stoter  in  sladek  nosi, 
zdaj  zopet,  ki  tolažbe  prosi 
na  plečih  trudnih,  težek  križ.  .  .  . 

Prijatelju. 

Po  letih  mlajši  drug  moj  mili, 
ko  jaz,  ljubitelj  smelih  sanj 
še  pomniš  tisti  večnokrasni 
večer?  Jaz  vedno  mislim  nanj! 

To  srce,  mlado,  neugnano, 
mogočno  v  lica  goni  kri. 
In  tisoč  nad,  tisoč  načrtov 
nemirne  grudi  valovi. 

In  prašam  jaz  in  ti  me  prašaš, 
kdaj  domu  več  ne  bo  težko, 
kdaj  vznikne  duh  v  nas  večnosilni 
in  dvigne  glavo  pod  nebo.  .  .  . 

Molče  na  solnce  padajoče 
ozrem  se  jaz,  ozreš  se  Ti  — 
Glej,  major  in  occasu,  pravim, 
a  Tvoja  bol  molči,  molči.  .  .  . 

In  dalje  snujem  misel  svojo: 
Tako  je  naš  ugasnil  dan! 
A  Ti?  V  odgovor  deklamuješ 
Puškinov  sladki  —  „Talizman 


"  f 

Nekomu. 

Akordov  temnih  ne  šumi 

več  les 
in  iio  da  mrtev  je,  molči 

vsečez. 
Kako  je  hladen  tvojih  soj 

očes, 
za  grom  nečuten  in  pokoj 

nebes  — 

Prav  kakor,  da  v  tem  dnu 

vihar  ne  spi, 
prav  kakor,  da  v  teh  žilah  ni 

nič  več  —  krvi!  .  .  . 

Pesem  domu. 

Ali  pada  megla  na  žemljico, 
ali  ide  žalost  na  oči? 

Prošlost  naša:  smrtni  svati, 

bol  in  kri, 
zapuščena  plaka  mati, 

boli  hči, 
čaka  sreče  v  zori  zlati, 

zore  ni.  .  .  . 

Ali  pada  megla  na  žemljico, 
ali  ide  žalost  na  oči? 

Mitte  panem  et  spongiam  et  citharam! 
I. 

In  če  je  Tvoj  srd,  ko  nebo  visok 
naš  up  ga  preseže ! 
Stotisoč  vezi,  še  trdno  drži 
in  na  Te  nas  veže! 

II. 


Smo  jedli  kruh  od  solz  grenak, 
ko  med  čebel  je  bil  sladak; 
odkar  pa  kruha  v  nas  vec  ni, 
živimo  od  solza  soli.  .  .  . 

Brez  solnca  setev  naj  zori? 
Brez  olja  luč  naj  ne  vgasi? 
Le  zob  še  seče  več  ne  meč, 
ko  vrag  nadeva  nam  vezi! 

In  ptič  ni  žel  in  ni  sejal, 
Ti  si  mu  sladko  zrnje  dal ! 
Li  manj  bi  cenil  nas  od  ptic, 
ki  Tvojih  lačni  smo  resnic? 

Medli  si  v  puščo  bil  vsejal, 
peščeni  zemlji  vode  dal, 
še  naš  obup  v  puščavi  čuj, 
smiluj  se   nam,    Gospod   smiluj! 

III. 


Pošlji  licam  božajoči 

vetra  dih, 
pošlji  solnce,  britke  srage 

brisat  ž  njih! 

Ali  nimaš  mehkih  sapic, 

solnca,  nič? 
Pošlji  nam  obličje  brisat 

vsaj  p  rtič! 

Bodi  nam  Veronika 

v  takih  dneh, 
ko  je  večja  naša  bol, 

ko  naš  greh! 

IV. 


Ki  si  v  psalmih  mučenikov 
v  smrtni  grozi  ž  njimi  stal, 
ki  si  hčeri  bil  sijonski 
Jeremijo  pevca  dal, 
ali  res  si  nas  pozabil 
in  pogubi  posvetil, 
ko  nas  je  sovrag  pograbil 
in  nas  bičal  in  moril? 

Čudni  tvoji  so  naklepi, 
tepeš,  biješ  narod  moj, 
ker  Ti  veš,  da  še  smo  slepi 
in  nevredni,  da  s  Teboj 
Tvoj  bi  sveti  uk  vršili, 
ljudstva  ljubiti  —  učili.  .  .  . 


—  48  - 


Mož. 

Kakor  mehkih  rosa  rož, 
naj   iskren  bo  v  žitju  mož! 

Kakor  biser  v  dnu  morja, 
bodi  duša  skromna  vsa! 

Kakor  orel  iz  nižin, 
k  luči  hoti  iz  temin! 


-  49  - 


Molitev. 

Ti,  ki  si  v  kamen  dahnil  zlato, 
Ti,  ki  si  zvezde  vzidal  v  nebo, 
stresaš  grom,  blisk  z  roko  loviš, 
v  stvarstvo  nebroj   darov  deliš: 
solncu  oblast,  da  zemljo  gnoji, 
roži  da  vonj   po  vrtu  rosi, 
ptici,  da  med  prostosti  slavi, 
srcu  dekličjemu,  da  gori:  — 

Daj  domovju  mojemu  zvezd, 
vrni  mladino  s  krivili   cest, 
in  za  vse,  kar  odmenil  si  rož, 
daj  nam  mož,  daj  nam  mož! 


Romantika, 

Satanas. 

(Monolog  iz  >Novc  komedije«.) 

V  teme  sem  večne  pokopan, 

moj  dan  je  mrak,  moj  vrag  je  dan. 

Prej  pa  sem  bil,  ko  žarek  zlat 

lepote  in  luči  bogat, 

dokler  mi  vsega  On  ni  vzel 

dokler  me  v  temo  ni  proklel: 

„V  temi  nrij   duh  proklet  leži, 

tam  liži,  griži,  kolni,  mri!" 

Sem  z  mislijo  se  pregrešil 

še  misel  mi  je  On  izvil, 

da  rok  Njegovih  sem  namen 

po  sebi  bičan  in  tepen ! 

O,  da  moj  trenutek  en, 

ko  bil  bi  baklja  in  plamen! 

Pozval  sem  gostov  si  v  gosti: 
„Tu  liži,  griži,  kolni,  mri!" 
In  bratovo   Kajn  kri  je  pil 
in  Judas  je  Sinu  izdal, 
in  mnog  je  kradel,  mnog  slepil 
in  zoper  Njega  mnOg  je  vstal. 

Sem  mislil,  da  bo  lažja  bol, 
sem  mislil,  da  razrušim  stol, 
ki  z  vekov  v  vek  postavljen  je 
za  sodbo  mi  pripravljen  je. 
On  vse  in  vse,  jaz  prazen  nic 
poslušen  roki  večni  —  bič! 
Ki  biča  jih,  proklel  jih  ni, 
proklel  le  bič  je  v  večne  dni, 
proklel  je  bistvo  samo  zla 
proklel  ni  blatnega  zlata! 

Zlato  si  ti,  ki  zapeljan 

iz  raja  si  izbičan  bil 

po  njem  spet  poveličan  bil 

in  tak,  da  moreš,  hočeš  dan. 

Nad  Jobom  sem  iziil  svoj  strah: 

Job  je  pri  Njem  -    jaz   grizem  prah 

In  ko  je  bil  v  pustinjo  šel 

in  nase  britki  post  bil  vzel, 

sem  kamen  vzel  in  rekel:  jej! 

Dovtip,  zares  preduhovit 

neštetokrat  ponovljen  slej, 

ne  v  prilog  moj  —  vselej  odbit! 

Tam  plava  skoz  vsemir  planet 
z  Ijubavjo  od  njega  objet, 
po  meni  bičan  in  teptan, 
po  meni  smrti  je  prodan!  .  .  . 

Vanj  seme  svoje  sem  sejal, 
a  kaj  sem  žel,  a  kaj  sem  žel? 
Le  mene  je  za  greh  proklel 
za  nje  je  Sina  daroval ! 

(Zbor): 

Vanj  seme  svoje  bom  sejal, 
a  kaj  bom  žel,  a  kaj  bom  žel? 
Le  mene  je  za  greh  proklel, 
za  nje  je  Sina  daroval! 

Tožba  zavržene. 

(Iz  ^Nove  komedije«.) 

Iz  srede  srečnih  sem  prognana, 
izrodek  davnega  gorja, 
človeštva  sem  ostudna  rana 
in  moja  pot:  tema,  tema.  .  .  . 

Za  greh  si  mati  me  rodila, 
za  bol  si  oče  me  spočel, 
sem  stud  življenja  primožila 
in  solze  —  hčere,  moj  so  del. 

Na  prag  ne  smem  jaz  selške  koče, 
kjer  kruh  pošten  uživan  je, 
ne  v  dvor  palače  vsemogoče, 
kjer  greh  z  lažjo  prikrivan  je. 

Najstrašnejših  želja  sem  žrtev, 
najbujnejših  zaslon  pohot. 
Moj  vonj  je   živ,    moj  sram  je  mrtev, 
moj  tempel  tuintamintod. 

Za  slast  brezsrčnežev  kupljena, 
sem  sebi  v  sram  in  bol  samo, 
jaz,  vaza  nekdaj  dragocena, 
ko  solza  čista  in  zlato.  .  .  . 

Iz  srede  srečnih  sem  prognana, 
izrodek  davnega  gorja, 
človeštva  sem  ostudna  rana, 
in  moja  pot:  tema,  tema!  .  .  . 

Silhueti. 

I. 

Še  včeraj,  nevesta  vesela 
in  zorna  ko  mleko  in  kri, 
in  danes?  Na  belih  blazinah 
vsa  bleda,  vsa  mrtva  leži. 

Sinoči  je  sanjal  o  zori 
ki  morje  odpre  mu  slasti, 
in  danes?  Ne  išče  li  blazen, 
kje  bolj  so  tolmuni  temni? 

II. 


Po  nebu  plava  mesec  bled, 
se  v  reki  ogleduje; 
za  čolnom  bled  se  vleče  sled, 
kdo  v  noči  tej  zdaj  pluje? 

Izgubljen  par,  brez  vseh  besed 
pogubno  misel  snuje, 
ju  v  smrt  pospremlja  mesec  bled, 
on  sam  za  njima  —  žaluje.  .  .  . 

Humanist  in  vrag. 

Kaj  v  knjige  in  sive  foljante 
zamišljen  strmiš  humanist? 
Ne  išči,  izgubil  se  davno 
o  „kamenu  modrih"  je  list! 

Večernega  solnca  poslednji 
že  žarki  se  vsipljejo  nanj, 
a  mislec  ne  vidi,  zatopljen 
ves  v  luč  je  konkluzij  in  sanj. 

Inveni!  radostno  zdaj  vsklikne, 
ne,  nikdar  ni  bilo  pekla, 
zavrženih  angelov  nikdar, 
ne  laže  se  knjiga  mi  ta! 

Da  misli  nemirne  vtolaži 
in  trudno  spočije  glavo, 
po  igri  vseh  modrecev  seže 
rastavi  podobe  skrbno. 

Pa  ako  si  vendar,  zdaj  pridi 
moj   „indefinibilis"   svat, 
dokazi  da  moti  se  knjiga!  — 
Tu  zgane  nekdo  se  kraj  vrat. 

S  ponižno  šaljivim  nasmehom 
se  modrecu  klanja  do  tal : 
V  predsobi  sem  čakal,  ni  morda 
magister  me  k  igri  pozval? 

Ne,  tebe  bil  nisem  poklical, 
kot  vidim,  začetnik   -    skolar! 
Prav  vendar  mi  prideš,  prijatelj : 
ta  igra,  glej,  resna  je  stvar. 

Za  bitje  se  gre  in  nebitje, 
ki  v  knjigah  imena  mu  ni ! 
Zasmeje  skolar  se :   V  resnici, 
nihče  se  ga  vsaj  ne  boji! 

Začniva!  Ti,  črne  si  vzemi, 
diabole  mi,  in  sedaj  — 
Že  vlečem,  nasmehne  skolar  se, 
a  pazi  magister  se  naj ! 

Mehercle!  Kaj  danes  ves  slep  sem? 
Sah,  šeh!  se  skolar  mu  smeji  — 
Tak  vzduh  je  po  žeplu,  ne  čutiš? 
Mors  regi!  magister  zbledi.  .  .  . 

Izginil  v  plamenu  in  dimu 
s  krohotom  je  čudni  skolar, 
a  modrec  ponosni  postal  je 
ponižnih  menihov  —  vratar.  .  .  . 

Menih  in  vrag. 

(Po  Svetokriškem.) 

Je  živel  menih,  pobožen  je  bil, 
le  zoper  post  je  včasih  grešil. 

Svari  predstojnik  meniha  lepo: 
dulcedo  coelorum  in  jejunio ! 

Skesan  se  v  celico  brat  zapre 
da  cital  bi,  si  luč  nažge. 

In  ura  za  uro  v  polnoč  beži, 
nekakov  glas  mu  govori : 

„Da  se  postiš,  je  sicer  lepo 
a  vedi,  da  jajce  ni  meso!" 

Hehe,  pogubil  bi  me  rad, 

ne  boš  me  vrag,  si  misli  brat. 

A  glas  le  vabi,  priganja,  bodri; 
vsehuji  se  glad  spokorniku  zdi. 

„Samo  nocoj  še,  nič   več   poslej  !  .  .  ." 
Pa  bodi !  de  brat  ni  nehal  vrag  prej. 

Surovo  jajce  izvlekel  je 
na  luči  si  ga  spekel  je. 

Tu  vrata  nenadoma  se  odpro : 
„  Jejunium  držiš  tako  ?" 

Saj  nisem  požrešneš,  gotovo  ne  tak, 
odpusti  oče,  premotil  me  vrag! 

„Jaz?  Lažeš!"  Vrag  sam   se    v    obraz   mu 

reži, 
„ne  pekel  bi  jajca  tako  jaz,  kot  ti!" 


Ni  skušan  nikoli  bil  brat  več  poslej, 
uk  božji  motreč,  vestneje  ko  prej.  .  . 

Veliki  petek. 

(Legenda.) 

Krvava  zarja  nad  gorami, 
pokojna  med  gorami  vas: 
do  cerkve  mnogi  spe  s  solzami 
pomolit  se  v  večerni  čas. 

Nad  božjim  grobom   vzduh   samote, 
pred  grobom  luči  bled  trepet 
poljublja  mrzle  svete  kote, 
poljublja  usten  tih  šepet! 

In  nagne  k  materi  se  dete: 
Kdo  delal  ž  njim  je  prehudo, 
in  rane  mu  vse  te  neštete 
zadal  in  ga   oblil  s  krvjo? 

Nasmehne  britko  se  ženica 
z  otrokom  cerkev  zapusti.  .  .  . 
Na  nebu  vžiga  se  zvezdica 
in  dan  bledi  in  dan  bledi. 

Pred   krčmo,    kdo   na   cesti  trdi 
krvav,  razbit  na  tleh  leži? 
Kdo  so  nevsmiljeniki  grdi, 
ki  so  ga  bili  do  krvi? 

S  solzami  se  približa  žena, 
—  umika  dete  se  plašno  — 
popraša  ranjenca  iskrena: 
O  reci,  kdo  ti  storil  to? 

Obraz  se  v  boli  mu  razneži, 
bolestnomilo  zaječi: 
„Kar  v  oni  delajo  tam  veži 
od  ran  me  huje  teh  boli!" 

Pri  igri  strastni  razigranih 
sedi  za  mizo  troje  mož, 
na  licih  jim  igra  pijanih 
pohlep,  in  roka  stiska  nož. 

Mej  nje  pogumna   žena   plane; 
Ljudje,  recite,  ni  vas  sram? 
Vas  smrt  Boga  celo  ne  gane, 
kaj  vam  je  storil  revež  tam? 

Osupli  se  možje  ozrejo ; 
ko  mimo  duri  Krist  je  šel, 
oči  se  grešne  jim  odprejo: 
na  glavi  —  trnje  je  imel.  .  .  . 

Ob  uri  in  dnevu. 

.  .  .  in  večnosti  ni!''  Polnoč  brni 
in  trka  na  okna  drhčoča; 
izginila  dvojici  z  lica  je  kri, 
tišina  objela  ju  mroča. 

A  prvi  vse  dalje  in  dalj  govori: 
„Ko  čas  nas  in  kraj  razloči, 
kot  jaz  obljubim,  obljubita  mi, 
da  v  tej  le  se  snidemo  koči." 

Čez  leto  in  dan!  odvrne  mu  drug, 
a  tretjemu  ustne  drhtijo. 

„Ti  nočeš?  Privržnik  vražastih  slug, 

še  bajke  te  stare  slepijo?" 

Bledost  je  zalila  mu  mladi  obraz,  i 

in  resno  tako  je  govoril;  I 

„V  posmrtnost  verjel  sem  in  verujem  jaz,  | 

kar  hočeta  nerad  bom  storil!"  % 

i 

„0b  uri  in  dnevu  čez  dvajset  let!" 
V  prisegi  so  dvignili  roke, 
in  poljubivši  se,  šli  so  v  sv^et 
po  srečo  prek  zemlje  široke.  .  .  . 

Ob  uri  in  dnevu  čez  dvajset  let. 
Že  padli  na  zemljo  so  mraki; 
po  dolgem,  potnika  enega  spet, 
so  v  kočo  privedli  koraki. 

Za  mizo  je  sedel  in  skloni!  glavo 
v  življenju  davno  osivelo; 
na  uho  plahut   mu   šum    v^dari   ostro 
vse  mrzlo  ga  je  spreletelo. 

Ha,  le  netopir!  A  onih  ne  bo!  .  .  . 
Polnoč  pa  se  bliža,  bliža  .  .  . 
Vsebolj  mu  pri  srcu  prihaja  tesno, 
od  groze  obraz  si  pokriža. 

Polnoč  —  Zaječi  in  zaseče  v  molk, 
in  svetloba  vso  sobo  oblije  .  .  . 
...  v  goščavi  nekje  je  zatulil  volk  . . . 
...  a  tukaj?  . . .  li  nismo  vsi  trije?  .  .  . 

„Da  trije!"   „„0d  daleč  iz  onih  stran!"" 
A  dolgo  sta  mislim,  hodila! 
Li  še  sta  čez  uro  in  leto  in  dan, 
teh  misli,  kot  takrat  sta  bila? 

On  vidi  ju  vstati  .  .  .,  ognjeni  dim 
objemlje  ju,  seče  in  pije  .  .  . 
...  od  groze  ne  ve,  kaj  godi  se  ž  njim 
„Je  večnost!"  In  noč  ju  pokrije  .  .  . 

Ko  zjutraj  se  vzdrami,  mu  list  prineso, 
prijatelj,  da  mu  je  preminil, 
in  dalje  je  pisano  bilo  tako, 
da  drugi  je  v  boju  poginil.  .  .  . 

Skeptikova  povest. 

Tak   mrak   in    molk  .  .  .,  še   ura   ne  gre, 
ko  v  grobi  ...  le  v  srcu  kljuje, 
oglaša  se  z  grozo  vse  staro  gorje 
in  kljuje  vse  huje,  vse  huje  .  .  . 

Ti  črna  pošast^  ti  mrzla,  pošast, 
le  v  tebi  življenje  bije! 
Kaj  tvoje  oko,  tvoje  črno  oko, 
tak  žarno,  vabeče  sije? 

Izhoda  nikjer,  tolažbe  nikjer  — 
pač,  kdor  zavozi,  zavozi! 
Naš  čas  je  poet  in  piše  roman, 
dosleden  celo,  vseskozi! 

Roman  come  il  faut,  izvrstno  celo 
zapleten,  le  kdo  naj  ga  reši  ? 
Hudič  ali  bog,  vseeno  mi  je, 
to  bol  mi  poslednjo  uteši!  .  .  . 

Pištoli  je  vdahnil  svinčeni  naboj, 
življenje  dremotni  kači, 
očesa  sivega  žgoči  blesk 
opaja  ga  jači  in  jači.  .  . . 

V  pogledu  tem  čudno  gori,  kipi, 
in  jeklo  je  živo,  v  njem  pluje 
življenje  moči  in  tista  slast, 
ki  dela  v  človeku  in  snuje. 

Pritisk  in  en  hip  ...  a  boli  nikjer  .  .  . 
vse  mimo,  pa  človek  boji  se  .  .  . 
A  čudna  ga  misel  obide  ta  hip, 
da  v  strahu  prečudnem  zgrozi  se  .  .  . 

Na  nujnost  nekako  je   zabil   bil    tam, 
—  bolest  mu  razjeda  možgane  — 
pozabil,  to  ve,  kaj  zabil  je  tam, 
to  v  vek  mu  neznano  ostane. 

In  v  hipu  do  hipa  v  njem   raste    ta    strah 
v  bol  neizmerno  narašča  .  .  . 
Ta  bol  je  huja  od  vsake  tam, 
vse  večji  se  strah  ga  polašča. 

Se  enkrat  umri!  Ni  tukaj  več  moč, 
pištola  je  tamkaj  ostala. 
Oj  tista  pozabljena  tamkaj  reč, 
ga  v  veke  tu  bode  spremljala  .  .  . 

Iz  sanj  se  vzdrami . . .  „Svet  večer  je  nocoj, 
kako,  da  na  to  sem  le  zabil!" 
V  tem  hipu  se  ves  mu  življenja  pot, 
pot  zemlje  otrok  je  zagabil.  .  .  . 

Iz  sanj  nezmisel  nevere  spozna, 
v  solzah  si  dušo  opere  .  .  . 
Naš  vek  še  čudeže  take  ima, 
le  njih  konfesij    —  ne  bere!  .  .  . 

Sneženo  dete. 

(Starovisokoneinška  priča.) 

Razplakano  ženo  zapušča 
graščak,  odpravlja  se  na  boj. 
Se  en  pozdrav,  poljub  še  eden ; 
„do  videnja  in  Bog  s  teboj!" 

Tesno  je  mladi  ženi  sami 
ko  ptici  v  kletki,  dan  na  dan 
strmi  iz  grada  po  poljani  .  .  . 
že  lega  v  polje  mrak  hladan. 

Odkod  ta  pesem  polna  boli, 
kot  prošnja  vnetega  srca? 
Pomigne,  in  že  sobarica 
mladeniča  pred  njo  pelja. 

Zapoj!  Drhteč  beži  mu  roka 
nemirna  preko  svetlih  žic; 
beži,  roti;  in  kri  izginja 
graščakinji  iz  belih  lic. 

„V  ljubezni  bajni,  o  kraljica 
brez  tebe  mrjem  dan  in  noč, 
usihajo  mi  mlada  lica, 
živeti  dalj  mi  vec  ni  moč!" 

Tri  dni  je  godel  in  je  peval, 
obdarovan  potem  odšel; 
graščakinji  za  težke  grehe 
je  težek  kes  vse  spanje  vzel. 

Cuj  trobelj  glas   pred   belim   dvorom  ! 
Kaj  njej  se  pošibe  noge  ? 
Ves  lep,  ves  močen,  zdrav,  ponosen 
naproti  mož  drhčoči  gre. 

Kazala  mu  je  malo  dete: 
Začarana  sem  glej,  bila, 
na  lovu  pest  snega  sem  vžila 
in  dete  to  je  —  od  snega! 

Tri  dni  mudi  graščak  doma  se, 
odpravi  znova  se  na  boj. 
Od  žene  komaj  poslovi  se, 
a  detece  je  vzel  seboj. 

Čez  leto  dni  se  truden  vrača, 
od  krutih  ran  bolan  hudo, 
Pozdravi  žena  ga  plačoča: 
Povej,  kam  dete  je  prišlo? 

„V  Arabiji  so  vroči  dno  vi," 
odgovori  ji  bled,  graščak, 
„in  kot  spočet,  tako  je  umrl: 
popil   ga  je    razpaljen   zrak!" 

Na  črno  pala  je  žemljico 
in  smrt  zatisne  ji  oči; 
obveze  si  graščak  raztrže: 
^Odpuščam!"  —  In  izkrvavi.  .  . 

Povest  o  solzah. 

Kako,  da  zanj  pomladi  ni, 
kako  da  zanj  ni  cveta? 
V  samoti  sam  za  se  živi, 
in  mlada  mro  mu  leta. 

Da  muči,  rekli  so,  ga  bol, 
nesreča  pač  nekaka, 
a  da  ni  jokal  se  nikol  — 
„Razumi  Bog  čudaka!"  .  .  . 

„Pa   da  jo    vzame  on  in  tak? 
A  ona  mu  verjame; 
premotil  je  siroto  vrag, 
še  misli  več  ne  name!" 

In  blodil  mračen  je  okrog 
in  snival  njena  lica : 
Zakaj,  zakaj  bledi  otrok, 
zakaj  sahne  cvetica? 


-  78  - 


„In  če  je  varal  te  hudo, 
o  dekle,  dete  misli, 
sramoto  kdo  bo  nosil,  kdo? 
Ti  nisi  več  mu  v  čisli! 

Sramota  padla  bo  na  te, 
nad  te  in  tvojo  glavo, 
s  posmehom  pridejo  ljudje 
izbičat  te  krvavo!" 

Ves  plah  jo  je  za  roko  vjel 
in  prosil  jo  in  prosil, 
da  zanjo  bi  trpeti  smel, 
da  nje  gorje  bi  nosil. 

In  kaj  so  mari  mu  ljudje, 
on  jedv^a  je  dočakal;  — 
in  ko  sta  bila  iz  cerkve 
je  prvikrat  zaplakal. 

A  mine  leto,  mine  dan, 
in  vsi  ljudje  že  znajo, 
saj  vrabci  drzni  vrh  jablan 
o  „njem"  že  čebrljajo. 

Utrujen  vrača  se  domov, 
ne  vabi  luč  ga  v  sobi ; 
samoten,  tih  ko  grob  je  krov, 
v  njem  temno  kakor  v  grobi. 

Odšla  .  .  .  odšla !   Brez    vseh    besed, 
še  dete  s  sabo  vzela.  .  .  . 
In  glej,  čez  obraz  smrtnobled 
mu  solza  druga  je  spolzela.  .  .  . 

Pa  čital  je  v  božični  čas: 
O,  pridite  trpini, 
jaz  zbrišem  bol  raz  vaš  obraz, 
pomorem  v  bolečini! 

In  v  križ  je  svoj  pogled  uprl 
in  molil  v  taki  sili : 
Saj  Ti  si  tudi  zanjo  umrl, 
usmili  se  je,  usmili! 


Čuj  !  Zunaj  zašumi  plaho, 
drhčoč  v  viharni  noči; 
na  vrata  potrklja  nekdo, 
poprosi  ga  pomoči. 

Ne  vrzi  izpred  vrat  sirot, 
kdorkoli  si  v  tej  koči, 
daj  revežem  zaveten  kot 
v  tej  mrzli,  zimski  noči! 

In  dvigne  starec  svoj  obraz, 
strah,  groza  ga  prešine, 
do  sivih  las,  do  belih  las 
mu  kri  z  obraza  zgine. 

S  tresočimi  rokami  je 
po  ključe  hišne  segel, 
z  ljubečimi  rokami  je 
nezvesti  ženi  stregel. 

Postlal  je  detetu  in  njej : 
„Težko  sem  vaju  čakal, 
težko  .  .  .  sirotici  .  .  .«,  in  glej, 
to  noč  je  tretjič     -  plakal.  . 

V  kresni  noči. 

(Balada). 

Raja  roj  li  čarovnic  vrh  gore, 
ali  so  iz  groba  mrtvi  vstali, 
k  ognju  v  noči  se  ogrevat  zbrali, 
vse  do  dneva,  vse  do  bele  zore? 
Ne  vrte  se  v  plesu  čarovnice, 
mirno  spanje  spe  mrliči  v  grobih, 
živi  plešejo  ob  ognju  žarnem, 
živi  pari :  fantje  in  dekleta. 

Vsplapolava  kakor  kačja  glava, 
vsplapolava  ogenj  proti  nebu, 
glasna  pesem  ori  po  dobravi, 
glasna  pesem  ziblje  noge  v  plesu. 

Oče  župan  v  sredo  mladih  stopi, 
cela  družba  zgrne  se  krog  njega. 
„Kakor  bilo  vedno  je  v  navadi, 
kakor  lani,  bodi  tudi  letos : 
kres  ta  slednja  naj  deklet  preskoči, 
tudi  moja  Minka  ni  izvzeta! 

Zaori  krog  ognja  glas  veselja, 
lica  rdijo  sramežljivim  devam : 
„Ktera  ogenj  bode  preskočila, 
v  tem  še  letu  bode  se  možila, 
a  gorje  ji,  ktera  ga  ne  bode, 
mati  bo  nezakonska,  sirota!" 
Minka  se  očetu  pridobrika  : 
Ljubi  očka,  nisem  li  premlada?" 
Ljubeznjivo  oče  hčer  pogleda : 
„  Jutri  že  doma  te  snubec  čaka !" 
Ali  dekle  zadrhti  in  vzdihne, 
stopi  v  temo,  že  so  jo  družice 
zapazile,  jo  odvedle  k  ognju : 
„Ali  ti  bi  sama  se  branila, 
ti  najmlajša  iz  mej  nas,  nevesta?" 
Zadrhti  deklica:  jaz  ne  morem! 
„Moraš,  moraš!"  silijo  družice; 
„jaz  ne  smem !"  šepeče  ona  plaho  , 

Minka  moja  !  jo  pozove  oče, 
nisem  morda  vreden  te  nagrade, 
in  veselja,  oče  tvoj,  o  Minka  ? 

Prebledi  in  zadrhti  deklica, 

v  skoku  preko  ognja  se  požene, 

a  ob  kamen  z  nogo  se  zadene 

z  glavo  buti  v  sredo   mej  plamene 

Kakor  dete  oce  jo  pestuje, 
pomiluje  ženin,  bled  ko  stena. 
Vzdrami  se  deklica,  zašepeče: 
Oh,  nikoli  jaz  ne  bom  nevesta, 
mati  bom  nezakonska,  sirota, 
odpustite  oče ! .  .  .  Odpustite ! 


Sam  dogorel  kres  je  bil  na  gori, 
hčer  nesrečno  klel  je  blazni  oče, 
ženin  pa  je  ob  prepadu  slonel, 
za  izgubljeno  plačoč  nevesto  .  .  . 


85 


Mati. 

Ne  umri,  ne  umri  mi, 
moj  angelček  zlati, 
brez  tebe  kako  naj 
živela  bi  mati! 

Glej,  pomlad  prihaja, 
prinaša  cvetove, 
ven  idiva  v  polje, 
ven  v  tihe  gozdove. 

Tam  pevajo  ptice 
in  angelci  zlati ; 
ti  gladijo  lice 
metuljčki  krilati. 

S  teboj  jih  lovila, 
presrečna  bom  mati! 
Ne  umri,  ne  umri  mi, 
moj  angelček  zlati! 

Zlobne  oči. 

v  cerkev  se  dekle  odpravlja, 
skrbna  mati  jo  svari : 
Z  vodo  se  pokrižaj  sveto, 
vari  zlobnih  se  oči ! 

Slušalo  je  dekle  mater, 
z  blagoslovljeno  vodo 
si  zmočilo  čelo  belo, 
mislilo  pri  sebi  to : 

Mamica  preveč  boje  se, 

saj  vsem  dobra  sem  ljudem : 

kdo  ureče  naj  mi  mladi, 

ki  vsem  ljuba  sem  očem  ! . .  . 

Pesem  dekletova. 

(Iz  »Nove  komedije*). 

Oj  daleč  čez  tri  gore  in  tri  bi  reke  šla, 
in  čez  tri  trdne  moste  do  sivega  morja. 

Moj  ribič  mreže  spral  je  in  bela  jadra  spel 
in  ide  truden  v  kočo,  zamišljen,  nevesel. 

Kdo  kuhal  bo  večerjo,  kdo  ti  mehko  postlal? 
Sirotec,  brez  večerje,  na  trdem  bodeš  spal ! 

A  mati  so  le  rekli,  da  ni  še  skoro  čas, 
da  nisi  še  dorastel,  še  ne  dorastla  jaz. 

Oh,  mamica  poglejte,  kak  jelša  zeleni, 
od  lani  je  dorastla,  za  cele  tri  pedi, 

od  lani  je  dorastla  za  cele  tri  pedi, 

moj  sokol  brez  večerje  na  trdi  klopi  spi  ! 

Zlato. 

(Povest  iz  davnih  dni). 

I. 

V  zatohli  sobi  sredi  knjig 

zakaj  ti  čelo  misel  mrači, 

ne  vidiš  trate  živih  slik, 

ki  v  cvetje  jih  pomlad  oblači  ? 

Kipi  življenja  mehka  kal 

iz  odpočitih  zdravih  tal ; 

oblački  beli  čez  nebo 

veselo  z  juga  vest  neso. 

Življenja  klic  je  sredi  plan, 

le  tvoj  ves  mlad  obraz  —  teman! 

Ne  išči  je  resnice  v  knjigi, 

ne  v  zmesi  s  plinovimi  vžigi; 

zaman  retorte  roka  greje 

življenje  bolje  v  tebi  vreje. 

Ozri  se  v  dan,  ozri  se  v  luč 

in  našel  do  zlata  boš  ključ! 

II. 


„Resnica  je,  a  skrita  v  čudni 
je  govorici;  zanjo  trudni 
duhovi  vrhu  zemlje  mro. 
Zakone  treba  je  spoznati, 
v  zaprtih  mejah  zmes  držati, 
da  vznikne  v  ognju  mi  zlato. 
Zlato !  Najdražje,  najčistejše, 
simbol  resnice  vzornočisti ! 
O,  srečen  bode  človek  tisti, 
ki  kdaj  prodre  v  to  najsvetejše!* 

Veno  mu  lica,  sahne  rast 
prevzela  ga  iskanja  strast. 
V  iskanju  tem  gino  mu  dnovi, 
Bog  trud,  skolar,  ti  blagoslovi !  . 

lil. 


v  zatohlo  sobo  priskaklja 

napol  otrok,  napol  že  roža 

in  v  zmedi  sladki  se  smehlja 

in  mu  z  roko  glavo  poboža: 

„Glej,  lep  tako  je  solnčni  dan, 

ne  greš  z  menoj  ven  v  mlado  plan?" 

Zamišljen  dvigne  svoj  obraz, 

m.otreč  njen  smeh  in  nje  očesa; 

in  čudna  groza  ga  pretresa: 

Kaj  to  je  dete,  kaj  sem  jaz  ? 

Ves  raj,  pokoj  in  mir  srca 

iz  njenih  lic  vanj  plapola,  • 

iz  nje  oči  vsa  duša  njena, 

prav  ko  zlato,  ga  zre,  iskrena; 

ta  duša,  ki  ne  ve  za  bol, 

resnica  sama  v  sebi  zgolj ! 

„A  tožen  biti  mi  ne  smeš, 

in  pa  razmišljati  ne,  veš  ! 

kam  prvo,  v  polje  ali  v  log?" 

„„V  polje,  moj  ljubljeni  otrok!"" 


91 


IV. 

Glej,  zvonček !  Ali  ne  zvoni  ? 
Ne  slišiš? 

„Slišim,  draga  moja!" 
Trobentic  glas  čez  plan  šumi; 
te  že  utrudila  je  hoja? 
„Me  ni!« 

Stopiva  v  log  teman ! 
Glej  vrba  mačice  otresa, 
odprla  leska  je  očesa  .  .  . 
Zakaj  si  ti  tako  mračan? 
Zakaj  otožen  le  molčiš? 
„Tega  ne  umeš,  moja  zlata!" 
A  njej  se  lice  pomrači    — 
„Zdaj  ti  se  žalostna  mi  zdiš ! 
Ne  vidiš,  tu  je  zopet  trata, 
glej  prepelica  tam  sedi, 
zdaj  naju  vidi  in  beži  — 
Tu  sediva,  ti  tu,  tam  jaz! 
Kaj  ?  vedno  tožen  še  obraz, 
zakaj  golobček?" 

Kaj  zato  ! 


„Osorno  vstran  ti  zre  oko!" 
Ah,  tebi  se  pomladi  neče, 
saj  vem,  zlato  domov  te  vleče. 
Ti  nimaš  nič,  prav  nič  srca! 
In  solze  obraz  žalijo  ji 
po  belih  ličecah  teko  ji. 
„Nikar,  nikar !  Se  mi  utoli"  .  .  . 
—  ._-  a  veš,  ne  najdeš  ga  nikoli! 
„ Morda  pa  vendar",  on  odvrne, 
zamišljenost  ga  v  molk  zagrne. 


V. 


„Pokoj,  haha!  Ne  da  mi  spati, 
do  dne  mi  danes  je  iskati, 
da  v  steklu  zažari  zlato. 
Razburjenje  krepi  telo, 
pripravljena  že  zmes  tam  čaka, 
življenje  v  njej  se  že  pretaka 
besede  žejno  vstvarjajoče, 
ki  združi  naj  razpadajoče. 


-  93  - 


Lux  tenebrarum  !  Fiat,  veni ! 

Izrazi  taki  so  preceni! 

Zlato  je  blizu,  ni  besede !   — 

Zatopil  znova  je  poglede 

in  iskal  slov  je  v  kupu  knjig, 

napisov,  anagramov,  slik  . .  . 

„De  verbo  mirifico". 

Še  to!  Zaman!  Omahne  v  stol, 

srce  mu  divja  stiska  bol  .  .  . 

„Amore!"  Glas  plašan  ga  vzdrami ; 
na  pragu  je  obstala  tam, 
škrlat  na  licih  v  oku  sram, 
tam  v  tihi  boli  je  drhtela, 
prosečih  usten  vanj  strmela .  .  . 

VI. 

Amore!  kdo  me  zopet  klice 
v  življenje,  ki  človeka  vara? 
Živeti  dalje  on  ne  mara, 
kaj  še  v  življenju  naj  ga  miče? 

Zaprta  pot  je  do  zlata, 
ne  boš  resnici  gledal  v  lice, 
življenje,  mračne  je  temnice 
obup  in  žalostna  tema!  .  .  . 

Moj  dragi ! 

„Ah,  ti  otrok  moj, 
pri  meni  v  tejle  pozni  uri! 
Da  res,  zaprl  nisem  duri, 
utrujen  hudo  sem  nocoj  !* 
Zaplače  ona  krčevito 
in  pol  bolestno,  pol  srdito 
noge  mladeniču  objame: 
Za  vse  živiš,  samo  ne  zame! 

VII. 

Rahlo  se  njenih  rok  oprosti 
odvrne  v  težki  ji  bridkosti: 
„0  dete,  kaj  mi  je  početi, 
zlata  ne  najdem  na  tem  sveti, 
Zaprta  pot  je  v  svet  pokoj! 
gorje  ubogi  moji  glavi, 
brezupen  je  odslej  pot  moj! 

In  moj  !  bolestno  ona  pravi, 
saj  tudi  jaz  sem  ga  iskala, 
življenje  bila  zanj  bi  dala, 
zaprto  pa  mi  je  zlato ! 
Ne  da  se  ruda  umesiti, 
ne  da  srce  se  omečiti, 
je  trše,  ko  je  prej  bilo !  . .  . 
Z  rokami  si  obraz  pokrije, 
iz  rok  njegovih  se  izvije. 
Valuje  grud  ji  drgečoča, 
oblija  lice  barva  žgoča. 
Zdrajstvuj ! 

„Nikar,  nikar  ne  hodi, 
pomudi  se  pri  meni  todi, 
ti,  moje  s  toliko  boljo 
do  danes  iskano  —  zlato !" 

VIII. 


V  objemu  sladkem  razumela 
resnice  slast  sta  in  zlata, 
drug  drugega  ljubeč  živela 
čujoca  to  skrivnost  srca. 

V  Ijubavi  že  sta  osivela  : 
sta  sama  kdaj,  on  šepeta : 
„Ti  moje  s  toliko  boljo 
tak  dolgo  iskano  —  zlato !" 

